昭君行
作者：周紫芝
朝代：宋

paragraphs: 漢宫侍女知幾千，爭妍取寵俱可憐。
誰知恩愛託畫手，黄金買得昭陽眠。
昭君自恃玉顔好，未信光陰鏡中老。
不知萬里嫁胡兒，憔悴蛾眉葬秋草。
憶得昭君初嫁時，含羞忍淚無人知。
胡天漫漫沙漠遠，空抱琵琶說别離。
捐金得寵固可恥，委身胡酋不如死。
世間妍醜何曾分，自古賢愚亦如此。